Onsdag testes et nyt varslingssystem. Men det kan være farligt for personer, som lever i voldelige parforhold.

Vi er vant til, at den første onsdag i maj er lig med sirenevarsel. Men i dag testes også et nyt varslingssystem, der betyder, at din mobiltelefon både vil vibrere og hyle, når klokken slår 12. Men det kan være et problem for personer, der lever i voldelige parforhold. Nogle voldudsatte, som bliver overvåget digitalt, har nemlig en ekstra mobiltelefon til at ligge, som den voldelige partner ikke kender noget til. - Det bedste er at få slukket for telefonen i tidsrummet, hvor sirenevarslet er. Så er man på den sikre side, siger Niels-Jacob Ulstrup, der er leder på kvindekrisecentret i Aalborg. Her har han i den ambulante del af krisecentret advaret kvinderne, om det nye sirenevarsel. Ingen flytilstand Også hos organisationen, Lev Uden Vold, har de haft travlt med at advare landets krisecentre om det nye sirenevarsel. - Lev Uden Vold har oplyst samarbejdspartnere, mande- og kvindekrisecentre og vores følgere på sociale medier om den nye mobilbaserede varsling. Vores opfordring er blevet delt af tusinder på de sociale medier, fortæller direktør for Lev Uden Vold, Elsebeth Kirk Muff. Lev Uden Vold anbefaler ligesom Aalborg Kvindekrisecenter, at man følger Beredskabsstyrelsens opfordring til at slukke telefonen helt inden klokken 12 Og hvis man fristes til 'kun' at sætte telefonen på flytilstand, skal man lade være. For i så fald vil varslet lyde, når man skifter tilbage til normal tilstand, lyder det i anbefalingen. Men hos Aalborg Krisecenter havde man gerne set, at advarslen var kommet noget før. - Jeg forstår udmærket, at man skal afprøve og teste, men fra vores perspektiv bringer man utryghed ind i det her. Det er ikke alle, som når at blive klar over det. Man kunne godt have ønsket sig, at den her advarsel kom i bedre tid. Men det er for sent nu, siger Niels-Jacob Ulstrup, og fortsætter: - Så må det være noget, vi kan lære af til næste gang.